BAIBLO ɔ tsɔɔ we wɔ be pɔtɛɛ nɛ a fɔ Yesu. Se e gba wɔ sanehi nɛ da nɛ wa ma nyɛ maa da nɔ kɛ tsɔɔ kaa a fɔ we Yesu ngɛ December mi.
Mo susu bɔ nɛ je ɔ mi tsakemi ngɛ ha ngɛ December mi ngɛ Betlehem, he nɛ a fɔ Yesu ngɛ ɔ he nɛ o hyɛ. Yuda bi ɔmɛ a nyɔhiɔ Kislev nɛ e kɛ November kɛ December kɔ ɔ ji nyɔhiɔ ko nɛ fĩɛ yee nɛ hiɔmi hu nɛɛ ngɛ mi wawɛɛ. Nyɔhiɔ nɛ nyɛɛ lɔ ɔ se ji Tebet (December kɛ January). E ji be nɛ fĩɛ yee ngɛ jeha a mi wawɛɛ, nɛ ngɛ be komɛ a mi ɔ, snoo nɛɛ ngɛ yoku ɔmɛ a nɔ. Mo ha nɛ waa hyɛ bɔ nɛ Baiblo ɔ tu je ɔ mi tsakemi ngɛ Betlehem kpokpa a mi he munyu ha.
Baiblo ngmalɔ Ezra tsɔɔ kaa Kislev ji nyɔhiɔ nɛ a le kaa fĩɛ yee nɛ hiɔmi hu nɛɛ ngɛ mi wawɛɛ. Benɛ Ezra de ke nimli asafo ko bua a he nya ngɛ Yerusalem ngɛ “nyɔhiɔ nɛɛne ɔ [Kislev] we ligbi nyingmi enyɔ” ɔ nɔ se ɔ, e bɔ amaniɛ ke, ni ɔmɛ “a he ngɛ doe blibliibli ngɛ . . . hiɔmi nɛ ngɛ nɛe wawɛɛ ɔ he.” Nimli nɛ a ba kpe ɔ nitsɛ tu je ɔ mi tsakemi ɔ he munyu ke: ‘Hiɔmi lɛ ngɛ nɛe wawɛɛ nɛ ɔ nɛ. Wa be nyɛe maa da si ngɛ magbɛ mi kikɛ nɛ ɔ.’ (Ezra 10:9, 13; Yeremia 36:22) E be nyakpɛ kaa to hyɛli ngɛ́ Betlehem kpokpa a mi kɛ a tohi ji kpo nyɔ mi ngɛ December mi!
Se Baiblo ɔ de ke benɛ a fɔ Yesu ɔ, to hyɛli ngɛ nga nɔ nyɔ mi ngɛ a tohi a he bue. Ngɛ anɔkuale mi ɔ, Baiblo ngmalɔ Luka tsɔɔ kaa jamɛ a be ɔ mi ɔ, to hyɛli “ngɛ a tohi a he bue nyɔ mi ngɛ nga a nɔ” ngɛ Betlehem kasa mi. (Luka 2:8-12) Mo kadi kaa to hyɛli ɔmɛ ngɛ nga a nɔ, se pi kaa je na, nɛ a ngɛ si slaae kɛkɛ. A kɛ a to ɔmɛ ngɛ nga a nɔ nyɔ mi. Anɛ bɔ nɛ fĩɛ yee nɛ hiɔmi hu nɛɛ ngɛ Betlehem ngɛ December mi ɔ, to hyɛli ma nyɛ maa hi nga a nɔ nyɔ mi lo? Dɛbi, a be nyɛe. Lɔ ɔ he ɔ, níhi nɛ ya nɔ ngɛ Yesu fɔmi be ɔ mi ɔ tsɔɔ kaa a fɔ we lɛ ngɛ December mi. *
Mawu Munyu ɔ tsɔɔ wɔ be pɔtɛɛ nɛ Yesu gbo, se be nɛ a fɔ lɛ he sane bɔɔ ko pɛ e gba wɔ. Enɛ ɔ ha wa kaiɔ Matsɛ Salomo munyu nɛ e tu ke: ‘Biɛ kpakpa hi pe nu je via nɛ he jua wa. Ligbi nɛ nɔ ko gbo ɔ hi pe ligbi nɛ a fɔ lɛ.’ (Fiɛlɔ 7:1) Lɛɛ, e be nyakpɛ mɔ kaa Baiblo ɔ tu Yesu sɔmɔmi ní tsumi ɔ kɛ e gbenɔ he munyu fitsofitso, se munyu bɔɔ pɛ e tu ngɛ e fɔmi he.
^ kk. 1 Ke o ngɛ nya tsɔɔmi fuu hlae ɔ, hyɛ Reasoning From the Scriptures ba fa 176-179, nɛ Yehowa Odasefohi pee ɔ.